Norge | Min lille blogg om øl
Hjem
Om
Tøffe t-skjorter
Min lille blogg om øl
Jakten på det perfekte øl.
Tag Archives: Norge
februar 3, 2013
Kinn Vestkyst
By Ølsmakeren
En meget velsmakende øl fra Kinn bryggeri.
Bikkja er blitt helt idiot! Det er en av nabotispene som har løpetid og den fjottete hannhunden min uler og hyler, pistrer og piper. Ikke sover han, ikke spiser han – og han vokter på enhver sjanse til å stikke av. Fryktelig irriterende! Det verste er at det faktisk er 3 tisper i nabolaget og dermed skjer dette opptil 6 ganger i året.
Men jeg skjønner han litt. Det er vel den samme følelsen jeg har når jeg har funnet en ny øl – og jeg må vente til kvelden kommer før jeg får smakt på den. Det er en lidelsesfull venting hvor minuttene virker som timer! Etter lange timer med kjøring av unger hit og dit, handleturer, lufting av den halvgale bikkja (som normalt er både trivelig og omgjengelig) er det endelig tid for å sette seg ned med kveldens nye øl!
Kinn bryggeri er så snille at de lager øl i STORE flasker. Og det liker jeg! Store flasker er alltid bedre! Denne gangen er det en 0,7 liters Kinn Vestkyst. En øl som er inspirert av amerikanske IPA'er. Så her forventes det mye deilig humleduft og bitterhet!
Flasken er som sagt stor – 0,7 liter er en fin størrelse! Jeg synes Kinn bryggeri har norges beste flasker! Etiketten er kul med en humle med turban. Kinn Vestkyst holder 7%.
Boquet/Aroma
Det er litt duft av malt, men her er det humlen som står i sentrum. Det dufter deilig av nyklipt plen, blomster, gresskar. En innbydende og fin duft som lover godt for smaken. 8/10 Poeng.
Utseende
Litt kobberfarvet, noe uklar (kan skyldes litt uvøren transport). Meget fint skum som holder lenge. 5/6 Poeng.
Smak
Maltpreg med en del sødme. Masse deilig humle, gress, blomster, vannmelon. God og bitter i ettersmaken. Humlen henger leeenge i munnen. Behagelig karbonert. Er litt røff og tøff – men det kler dette USA-inspirerte brygget godt. 17/19 Poeng.
Kropp/fylde
I forhold til øltypen har jeg ingenting å trekke her. 5/5 Poeng.
Drikkbarhet
Enda et godt øl fra Kinn – et av Norges aller beste bryggeri – i en særdeles flott flaskestørrelse! 9/10 Poeng.
Totalsum: 44/50 poeng. Veldig godt øl!
Bikkja er fremdeles ulykkelig, men jeg har det godt nå. Hvorfor kjøpte jeg bare en?
Legg igjen en kommentar   |  tags: Kinn bryggeri, Norge | posted in Uncategorized
juli 16, 2011
Fireretters meny fra Lervig Aktiebryggeri
By Ølsmakeren
Når man får tak i fire nye øl fra et og samme bryggeri så er det jo en stor dag! Denne gangen var det fire flotte flasker fra Lervig Aktiebryggeri som havnet inn i mitt kjøleskap. Jeg har faktisk ikke smakt noen øl fra dette bryggeriet tidligere, så da  er det jo ekstra moro! Dette rogalandsbryggeriet er jo ikke akkurat enkelt å få tak i her i det høye nord, matvarekjedene tar jo stort sett bare inn den vanlige konsumpilsen fra de største bryggeriene.
Har en kompis som har skrytt av Lervig's juleøl i lang tid. Han har de siste årene bestilt en kasse av dette til det lokale polet for å være sikker på at det skal bli en ordentlig jul. Dessverre har han til dags dato ikke utdelt noen smaksprøver, så jeg kan ikke annet en å anta at det lever opp til hans omtale.
Lervig aktiebryggeri er en nokså nytt bryggeri. Sommeren 2003 la Ringnes ned Tou bryggeri i Stavanger og flyttet produksjonen østover. Reaksjonene i Stavanger var sterke og det gikk ikke lang tid før et nytt bryggeri, Lervig Aktiebryggeri ble etablert.
Ideen om å starte et nytt bryggeri kom fra fagforeningen ved Tou bryggeri. Ideen ble lansert til en del av byens ledende utesteder som ønsket å være med. Bak etableringen av bryggeriet sto syv utesteder samt Mack bryggeri, som skulle stå for bryggerikompetansen. Frem til august 2005 ble alt Lervigølet produsert i Tromsø hos Mack. Siden den gang har alt ølet blitt produsert i Hillevåg, Stavanger. Flaske og bokslinjene var ferdigbygget i slutten av 2007. Bryggeriet har i dag et kompakt og moderne produksjonsanlegg med høy produksjonskapasitet.
Når jeg jeg nå hadde 4 flasker med Lervig øl i kjøleskapet så fikk jeg et dilemma. Burde jeg spare på disse og bare smake på en hver dag? Eller skulle jeg drikke alt på en gang – lage en fireretters øl-meny og kose meg med en helaften? Vel, svaret var nokså enkelt, jeg tar alt på en kveld! Finnmarkinger nyter jo livet når de har muligheten!
Så var det å sette opp menyen. Konrad's Stout måtte bli dessert, mens White Dog måtte bli forrett! De to andre lot jeg tilfeldigheten avgjøre rekkefølgen av. Menyen ble dermed:
Fireretters meny fra Lervig Aktiebryggeri
Forrett
White Dog Wheat Beer 4,7 %
Hovedrett I
Betty Brown Norwegian Brown Ale 4,7%
Hovedrett II
Lucky Jack American Pale Ale 4,7%
Dessert
Konrad's Stout Russian Imperial Stout 10,4%
Før man går i gang med en slik firerettersmeny er det viktig med forberedelser. Her måtte alt av nødvendig utstyr finnes frem. Under finner du et bilde av det komplette ølsmakingsbordet:
Her er det viktigste på plass: fire øl, glass (skulle ha hatt et annet glass til hveteøl, men det var dessverre knust), åpner, pappdings til å ha under glasset (ølbrikke), en penn og min uerstattelige notisbok (moleskin Classic).
Så da setter vi igang:
White Dog Wheat Beer
Dette er et belgisk hveteøl brygget på bygg og hvete. Det er humlet med Saaz og East Kent Goldings-humle. Krydret med koriander og tilsatt Curacao. Gjæren er et belgisk wit-gjær. Et spennende, ufiltrert og flaskegjæret øl som er i butikkstyrke.
White Dog har kritthvitt skum som holder seg lenge. Ølet er lyst, gult – og har den flott slørete uklarheten som man forventer av et ekte hveteøl. Duften er preget av koriander, sitrus og et fint hint av gjær.
Det første som slår meg når jeg smaker på denne er mykheten. Dette kan nok tilskrives den naturlige karboneringen. I mine øyne er det bare med naturlig karbonering at man får frem denne myke smaken. Ølet har en appelsinsmak som gradvis forsterkes og en avdempet bitterhet. White Dog fremstår som meget behagelig og kan godt drikkes på en arktisk regnværsdag, selv om den er beregnet for varme sommerkvelder.
Alen vokser veldig etterhvert som man drikker den, og både korriander og appelsinpreget øker nedover i glasset. En svært spennende butikkøl som fungerer godt som en forrett. En klar 5'er til denne!
Betty Brown Norwegian Brown Ale
Denne brown ale'n er brygget på byggmalt og humlet med Pacific Gem humle. Den har et noe lavere skum enn hveteølen, noe som er normalt for en brown ale. En antydning til farge er det i skummet. Relativt lite duft, litt melasse, toffee og aner et hint av eucalyptus.
Fargen er brun og grenser til rødlig.
Humlingen er det første man legger merke til i denne. Litt utypisk for en brown ale, litt sprekere og høyere bitterhet enn forventet. Aner litt mint/eucalyptus i avslutningen. Dette er en spennende humle fra New Zealand! Må notere ned denne til neste gang jeg bestiller humle til hjemmebrygging! Maltet gir en fin karamell og nøttesmak, med et hint av sjokolade.
En uvant, men veldig god brown ale. Setter særlig pris på den fortreffelige humlingen som passet min gane utmerket.
Betty Brown fungerte flott som hovedrett nr I
Gir denne 5+ i karakter!
Lucky Jack American Pale Ale
Denne alen er brygget på pilsner og krystallmalt, humlingen er gjort med amarillo, citra og chinook – og selvsagt tilsatt en dash ekte alegjær.
Dette ølet har et flott hvitt skum med store bobler. Ølet er lyst og gult. Dufter av gress, blomster og sitrus slår i mot meg fra glasset, og et behagelig hint av gjær.
Det er først og fremst humlingen som bærer dette ølet. Tror ikke jeg har smakt et norskprodusert butikkøl med en såpass vellykket humling i amerikansk pale ale-tradisjon. Meget spenstig! Her smaker det melon, sitrus, gresskar og en god og fin bitterhet avrunder det hele.
Lite preg av malt, men man aner noe karamell bak all humlen.
En flott hovedrett nr II som nesten krever en mektig dessert etterpå.
En soleklar 5'er til denne!
Konrad's Stout
På noen områder så blir man alltid som en unge. Et av disse er selvsagt desserten. Det er alltid desserten som er høydepunktet – prikken over i'en! Konrad's Stout på 10,4% er naturligvis det jeg ser mest frem til i denne fireretters menyen. En russisk Stout brygget på pilsnermalt, karamellmalt, sjokolademalt, ristet bygg, havre og humlet med Chinook. Dette forventer jeg mye av!
Konrad's Stout er mørk som den mørkeste mørketiden, svart som f… Et brunt skum som holder godt.
Duften er preget av nykvernet espresso, røyk og sjokolade – mektig og lovende!
Og smaken er virkelig i stil med forventningene. Her er det kaffe og sjokolade i bøtter og spann – det grenser mot en Baltisk Porter! Havren bringer en mykhet til den storslagne smaken. Den er godt humlet, men fint balansert. Etterhvert som man kommer ned i glasset åpner det seg nye smaker – lakris og melasse kommer sakte frem.
Konrad's Stout har svært lite alkoholpreg på tross av den voldsomme alkoholstyrken – og i mine øyne er dette kronen på verket, en perfekt avsluttning på en fortreffelig 4 retters meny fra Lervig Aktiebryggeri! Det eneste som mangler nå er en sigar!
En absolutt klar 6'er på Konrad's Stout. Denne skal jeg smake flere ganger.
At ikke denne menyen serveres over hele landet er en skam. Noe må snart skje med disse butikkjedene som styrer ølutvalget. Vi har så fantastisk gode øl i Norge, men dessverre er det nesten ikke mulig å få kjøpt dem noe sted!
7 kommentarer   |  tags: Lervig Aktiebryggeri, Norge | posted in Uncategorized
juli 14, 2011
Bøvelen – Belgisk Trippel
By Ølsmakeren
Noen ganger har man flaks! Lite viste jeg at dette skulle bli en sånn dag, da jeg gikk inn på det lokale polet. Oppdraget var relativt enkelt: Plukke noen hvitvin som skulle konsumeres i sommersolen. Ordren kom fra min bedre halvdel, og jeg var ikke tung å be.
Det første jeg gjorde inne på polet var å sjekke den særdeles beskjedne ølhyllen for nyheter – og skuffelsen var som den ofte bruker å være, stor! Ikke en eneste nyhet. Jeg ble så sur at jeg ikke orket å kjøpe noen av de ølene jeg har drukket så mange ganger før.
Sur og grinete fylte jeg opp med tysk hvitvin og gikk mot kassen. Jeg lot min frustrasjon gå over den hyggelige damen i kassen, som svarte at de dessverre ikke hadde noe nytt inne. Tilfeldigvis hørte en annen ansatt at jeg klagde på ølutvalget og kom hjelpende til. «Vi har en flaske på lageret, en belgisk trippel som ble feilbestilt» sa dette omtenksomme vesenet, og fortsatte med «Hvis du vil så kan jeg hente den».
Selvsagt ville jeg det!
Dermed sto jeg der med en helt ny øl. En 0,7 liters Bøvelen fra Kinn bryggeri. En belgisk trippel på 9,5 %. Halleluja!
Prisen var 109 kr, men jeg hadde omså betalt det dobbelte! Jeg ville smake noe nytt.
Så ble det endelig kveld og det var på tide å smake på godsakene. Hvitvinen fikk den bedre halvdelen ha for seg selv, her skulle det drives seriøs ølsmaking! Et stykke ale ble åpnet og helt opp i glasset etter alle kunstens regler. Og for et skum som åpenbarte seg – for en fargeprakt. Kritthvit skum med usedvanlig holdbarhet – man kunne spiste det med skje som en dessert. Alen var mørk gullaktig, nesten på grensen til kobber.
En krydret duft åpenbarte seg, litt honning, melon, nøtter, toffee. Fantastisk! Smaken var myk, med honning, en utmerket humling etter min smak løftet det hele til det hinsidige! Søt og med et vist alkoholpreg, men veldig godt balansert. Denne deilige alen gikk ned på 1-2-3 og etter 0,7 liter med 9,5% er man faktisk nokså lykkelig! Jeg ble så lykkelig at jeg glemte å ta et bilde av herligheten. Så bildet du ser her er ærlig og redelig stjelt fra nettet i etterkant.
Dette er et ekte håndtverk – det er på grensen til et kunstverk! Vel verdt sine 109 kr!
Jeg vet hva jeg ønsker meg til jul! Belgisk Trippel fra Kinn bryggeri!
Gir denne terningkast 7 av 6 mulige!
2 kommentarer   |  tags: Kinn bryggeri, Norge | posted in Uncategorized
juni 17, 2011
Aass Bayer
By Ølsmakeren
Etter en lang arbeidsuke er det atter helg. Startet som vanlig med en handletur – og denne gangen var det faktisk noe nytt i ølhylla på Kiwi. Aass bayer kan jeg ikke huske å ha smakt (nå er det sannsynligvis en del jeg ikke kan huske at jeg har smakt, og enda mer som jeg har smakt, men ikke husker hvordan det smakte). Det var faktisk flere nyheter der også, men det får vi ta i neste post.
Aass sin bayer kommer i hendige halvliters boks. Akkurat passelig for en liten smaksrunde. En noenlunde klassisk design på boksen bringer tankene mot tradisjon og historie – noe som passer seg for Norges eldste bryggeri.
Det er et fint skum i dette ølet, litt farget og med god skumfasthet. Duften er preget av både malt og humle. Litt søtlig, honningpreget med en anelse appelsin og karamell. Et lite hint av kaffe/sjokolade kan man også ane i bakgrunnen. Fargen er noe mindre rødlig en det jeg forventet av en bayer. Smaken er preget av nokså god sødme, karamell og appelsin. Humlingen er preget av relativ høy bitterhet – noe som avstemmer sødmen fint.
Dette er en litt "snillere" variant av bayer enn det jeg har drukket tidligere. Ikke helt som forventet, men likevel en helt grei bayer. Strekker meg til en 4'er på denne.
Legg igjen en kommentar   |  tags: Aas, Bayer, Norge | posted in Uncategorized
desember 11, 2009
Nøgne Ø God Jul
By Ølsmakeren
Da var det på tide med litt juleøl. Dette er en øl jeg har smakt tidligere i år, men jeg har vært litt lat med oppdateringene i det siste – og dermed ble det ikke nevnt i bloggen. Øllet er helt i toppklasse så det skal bli en sann glede å gi en beskrivelse av dette.
Først Bouqet/Aroma.
Masse god malt aroma, det dufter godt av mørke maltsorter. Kjenner tydelige klare sitrusdufter, kanskje antydning til banan. Litt kaffe. Fin humleduft, men kunne nok ha tålt enda litt mer humle. Usedvanlig fin balanse i bouquet'n. Gir den 3+3+4 og en klar 10 av 10 mulige.
Utseende
Her er det ingenting å klage på. Fargen er mørk som en stout, klarheten er umulig å si noe om. Skummet er fløteaktig, tykt og holder godt. 2+2+2 og totalt 6 av 6 mulige.
Smak
Her er det litt vanskelig å være nøytral. Skal man bedømme denne i forhold til de andre juleølene så blir ikke denne i nærheten av typeriktig. Dette er et spesialøl – ikke et juleøl som Mack, Ringnes eller Hansa ville levert. Denne må dermed bedømmes som en spesialøl og ikke som et juleøl. Maltsmaken er preget av mørke maltsorter. Det er samtidig en fruktighet og en fin sødme som gir ølet et særdeles velsmakende karakter. Karamellsmak, smak av brunt sukker (det er det nok ikke i den, men det smaker sånn). Tyk og fyldig konsistens. Fin humlet (IBU 30). Balansen mellom malt og humle er enda bedre i smaken enn i duften. Kullsyreinnholdet er perfekt. Har ingenting å utsette på denne. 3+3+2+3+4+4 er vannvittige 19 av 19 mulige.
Kropp/Fylde
Ja, her er det både kropp og fylde. Dette er et kunstverk, en michelangelo innenfor bryggeriverden! 5 av 5 mulige.
Drikkbarhet og alment omdømme.
Denne er drikkbar, mer en drikkbar – den er fantastisk! Hvis det er noe jeg skal ha denne jula så er det denne – 10 av 10.
OK – her må jeg kanskje komme med en liten tilleggskommentar til min egen bedømming. I dag har jeg vært vannvittig øltørst. Det hele startet med at lønna kom på konto og jeg dro en tur innom polet for å finne noen gode øl til smakingen i kveld. Det blir man fort litt tørst av. Etter det var det julelunsj på jobb, og siden jeg hadde kjøring senere på kvelden så måtte jeg se på at alle de andre tyllet i seg med juleøl. Det verste var nok at min ellers så hyggelige arbeidskamerat satt ved siden av meg og la ut om øllets fortreffelighet og all den gode maltsmaken og humleduften gav ham. Det var nesten så jeg siklet mens jeg satt der. Etter en laaaang kveld ble det endelig på tide å åpne en øl. Og er det egentlig rart at man ikke klarer å holde seg helt nøytral denne gangen? Det måtte bli toppscore!
God Jul til Nøgne Ø som leverte et øl med 50 av 50 mulige poeng! Måtte dette bryggeriet leve i all evighet og bli en rettesnor for alle andre bryggerier!
2 kommentarer   |  tags: Nøgne Ø, Norge
august 28, 2009
Haandbrygeriet Norse Porter
By Ølsmakeren
Endelig fredag – og det er på tide med litt prøvesmaking igjen.
Tok en tur innom polet og så på utvalget. Mitt lokale pol har noen stakkars få øl som står der. Ikke mye å velge i, men det som er der smaker jo stort sett nydelig. Tenkte egentlig på en IPA, men når jeg så Norse Porter fra Haandbryggeriet så tenkte jeg at det må jeg virkelig smake. Sist jeg smakte en porter fra Haandbryggeriet var det en skuffelse, men jeg var nokså sikker på at det var noe feil med den flasken jeg smakte (https://olsmaking.wordpress.com/2009/06/14/haandbryggeriets-porter/).
Skummet på denne var flott, holder lenge, mjukt, en fin lys brunfarge. Fargen er mørk som natten og lokker til en smak.
Duften er preget av nydelig malt, masse fine humletoner, litt citrus og røyk. En behagelig anelse av gjær.
Smaken er nydelig, kaffe, røyk, caramel, litt sitrus, og en masse smaker som jeg ikke klarer å plassere. Flott fylde. En meget velkomponert øl som jeg gjerne drikker flere ganger. Dette er en god øl for en fredagskveld – og denne gangen var den perfekt temperert.
Med andre ord: Haandbryggeriet lager gode portere – den forrige jeg smakte var nok en feilproduksjon.
Løp og kjøp!!
Legg igjen en kommentar   |  tags: Haandbryggeriet, Norge
august 22, 2009
Mack Fatøl
By Ølsmakeren
Også i dag kom latskapen over meg. Med over 20 graders varme og tilnærmet vindstille så må det sies å være en fin dag for øldrikking i arktis! Dermed blir det ingen dommerskjema på dette ølet heller.
Dagens øl ble kjøpt på ICA. Hadde lyst på noe helt annet, men ettersom det var lite å velge imellom – og de somjeg hadde mest lyst på var varme – så ble det MAck Fatøl.
Så varmt som det er i dag så hastet det med en kald øl.
Som alltid når man åpner en norsk boks for massekonsum så er det lyst, lyst og atter lyst. Det dufter en del av lette og lite bitre  humler. Aner litt mer smak av humler enn i vanlige pils fra Norge. Smaken bekrefter dette – det er tydelig mer smakshumle her. Lite bitterhet og en betydelig restsødme. Skummet holder seg faktisk veldig bra. En fruktig øl. Boksen lover smak av nøtter, men det kjenner ikke jeg noe til.
Dette ølet var faktisk ikke helt borte vekk. Kunne tenkt meg mer bitterhet og kanskje litt mer tørrhet, da hadde det blitt en meget god pilsner.
Mack burde tørre å utfordre våre smaksløker litt mer. De lager allerede en trillion varianter av det samme lyse ølet. Hva med å lage noen mindre produksjoner beregnet på oss som liker litt mer smak?
Oppsummering: En helt grei øl med litt restsødme, endel smakshumle og litt fruktighet. Passer fint på verandaen på en varm sommerdag – men det er ikke et øl jeg ville ha servert til ølkjennere!
Legg igjen en kommentar   |  tags: Mack, Norge
« Older Entries
E-postabonnement
Enter your email address to subscribe to this blog and receive notifications of new posts by email.
Bli med 15 andre følgere
Følg meg på Twitter
Friske nyheter på polet abcnyheter.no/livet/2017/01/… 3 weeks ago
Mange nye ølkorksluker lagt ut på slukfabrikken.no #kinn #Hornbeer #Egobrygghus #Ringnes #Brewdog… twitter.com/i/web/status/8… 1 month ago
Helgens anbefalte juleøl abcnyheter.no/livet/2016/11/… 2 months ago
Ølkorksluker fra slukfabrikken.no #fiskesluker #ølkorker #beercapslure #redneckfishing https://t.co/ovrA7gqTvo 2 months ago
Ukens utvalgte juleøl abcnyheter.no/livet/2016/11/… 2 months ago
Follow @kjellerbryggeri
Sider
Om
Tøffe t-skjorter
Arkiver
februar 2014
januar 2014
september 2013
august 2013
juni 2013
mai 2013
april 2013
mars 2013
februar 2013
januar 2013
februar 2012
juli 2011
juni 2011
oktober 2010
august 2010
juli 2010
mai 2010
januar 2010
desember 2009
september 2009
august 2009
juli 2009
juni 2009
Siste kommentarer
Ølsmakeren on Sak om spontangjærede belgiske…
Henrik Olsen on Sak om spontangjærede belgiske…
Joakim on Er øl i glass reklame?
Claas on Aas fatøl – ikke te…
Ølsmakeren on Påsken er over – årets første…
Blogroll
Beer Sagas
Die by the BEER
Drikkeglede.no
drikkekultur.com
Kjempetorskens Ølblogg
Norbrygg.no
Rate Beer
Subject Nanobrewery
Tommy's ølblogg
Aas Andres tester Ayinger Bavaria Brouwerij Bayer Bayerische Staatsbrauerei Weihenstephan Belgia Bières de Chimay Blacksheep Brewery Blindtester Brouwerij Huyghe Bryggeri Carlsberg Coisbo Beer Coors D. Carnegie & Co Danmark Duvel Moortgat Eggenberg Eschweger Klosterbrauerei Finland Flying Dog Brewery Frydenlund Glutenfri Grans Haandbryggeriet Hartwall Harviestoun Brewery Hjemmebrygg Kinn bryggeri Krenkerup Land Lervig Aktiebryggeri Litauen Mack Midtfyns Nederland Norge Nøgne Ø Palestina Plzeňský Prazdroj Ringnes Samuel Adams Sinebrychoff Skovlyst Spendrups bryggeri St. Austell Sverige Taybeh beer Tsjekkia Tuborg Tyskland UK Uncategorized USA Video Weltenburger kloster Ørbæk Švyturys
Sider
Om
Tøffe t-skjorter
Subscribe to RSS
Blogg på WordPress.com.
Min lille blogg om øl
Opprett en gratis blogg eller et nettsted på WordPress.com.
Post to
Avbryt